|  |  |
| --- | --- |
| ПРЕДЛАГАЧ: | Владата на Република Северна  Македонија, |
| ПРЕТСТАВНИЦИ: | Радмила Шекеринска-Јанковска, министерка за одбрана и  Башким Хасани  заменик министер за одбрана |
| ПОВЕРЕНИЦИ: | Драган Николиќ, државен секретар во Министерството за одбрана |

ПРЕДЛОГ НА ЗАКОН

ЗА ИЗМЕНУВАЊЕ И ДОПОЛНУВАЊЕ

НА ЗАКОНОТ ЗА ЗА ЗАШТИТА И СПАСУВАЊЕ

Скопје, 2021 година

ВОВЕД

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

На територијата на Република Северна Македонија се воделе повеќе војни, меѓу кои и двете Балкански, Првата и Втората светска војна, како и воениот конфликт од 2001 година.

Сите војни и конфликти, покрај директните последици врз населението и материјалните добра, предизвикувале и сеуште предизвикуваат дополнителни последици од неексплодираните убојни средства (НУС).

Бројот и количината на неексплодирани убојни средства (НУС) и други минско-експлозивни средства (МЕС) тешко може да се предвиди и утврди, но со оглед на фактот дека 5 - 10% заради различи причини не се активираат, се претпоставува дека на територијата на Република Северна Македонија има присуство на огромни количини на неексплодирани убојни средства и минско-експлозивни средства.

Во најголем број, неексплодираните убојни средства се заостанати од Првата и Втората светска војна, како резултат на воените дејства што се воделе во тој период.

Пронајдените неексплодирани убојни средства, според видот се многу различни (рачни бомби, артилериски гранати, авио бомби) и имаат голема експлозивна, односно убиствена моќ и како такви преставуваат континуирана опасност за населението и материјалните добра.

Врз основа на пребарувањата на теренот кои што ги планира, подготвува и спроведува Дирекцијата за заштита и спасување, може да се заклучи дека неексплодирани убојни средства има на целата територија на Република Северна Македонија, но карактеристични подрачја во кои има најголема концентрација на неексплодирани убојни средства се:

Битолското подрачје;

Прилепско-Мариовското подрачје;

Дојранско-Гевгелиското подрачје;

Охридско-Дебарското подрачје, и други реони во зоната на протегањето на поранешниот Солунски фронт.

Кога станува збор за заштитата од неексплодирани убојни средства, треба да се истакне дека Република Северна Македонија е потписник на Отава конвенцијата од 05.10.1996 година и со тоа ги има преземено сите обврски утврдени со одредбите на истата. Покрај Отава конвенцијата, Република Северна Македонија има прифатено и други меѓународни прописи со кои се регулира проблематиката во врска со забраната или ограничувањето на употребата на мини и други експлозивни средства, според кои е обврзана да ги спроведува сите мерки и активности за заштита на населението и материјалните добра.

Неексплодирани убојни средства се: експлозивни средства кои се наоружани и армирани или на друг начин припремени за употреба и употребени во вооружен конфликт. Тие може да бидаат испукани, фрлени, лансирани, издишани или на друг начин припремени за употреба, кога требале да експлодираат, а не експлодирале.

Работниците кои ги извршуваат работите од доменот безбедност и заштита од неексплодирани убојни средства се пиротехничарите.

Во Дирекцијата за заштита и спасување се вработени вкупно седум пиротехничари кои 15 години работат на заштита од неексплодирани убојни средства, кои треба да се во посебно одделение за заштита од неексплодирани убојни средства.

Нивното ангажирање на терен подразбира пронаоѓање, уништување на лице место или транспорт до привремено место за складирање и уништување на неексплодираните убојни средства со експлозив. Ангажирањето за пребарување, откопување, уништување на лице место, транспортот и складирањето се врши во разни временски услови, во секое време на денот и ноќта, вон работното време, и на повик 24 часа. Работата на пиротехничарите е една од најхуманите работи, тие спасуваат туѓи животи, а својот го ризикуваат, истата е високоризична и е на второ место по ризик во светски рамки. За успешно извршување на овие работи и задачи не е доволно само образованието, но и повеќегодишно искуство, дошколување во меѓународни центри за работа со НУС и учење од постарите пиротехничари.

Бројот на пиротехничари е мал поради што ангажирањето е секојдневно на терен при што на годишно ниво во просек на територијата на Републиката се пронаоѓаат од 600 до 1000 неексплодирани убојни средства, а во 2020 година само во една акција во Битола пронајдени се 12300 парчиња. Старосната граница на пиротехничарите е од 52 до 67 години, поради што за две до четири години во Република Северна Македонија ќе нема воопшто специјализиран кадар.

Што се однесува на статусот на вработените пиротехничари во Дирекцијата за заштита и спасување и нивните примања, тие се распоредени согласно со Правилникот за систематизација на работни места на Дирекцијата за заштита и спасување што се однесуваат на работа со неексплодирани убојни и експлозивни средства (пиротехничари), работни места кои се со зголемен ризик по здравјето и безбедноста на администртативните службеници што ги вршат овие работи.

И покрај ваквиот статус, овие административни службеници не примаат соодветен надомест - додаток на плата, иако тоа право им е утврдено со член 149 од Законот за заштита и спасување, член 90 од Законот за административните службеници и член 3, став 3 од Правилникот за систематизација на работните места во Дирекцијата за заштита и спасување.

Од тие причини пиротехничарите се приморани своите основни права да ги остваруваат по судски пат. Статусот на пиротехничарите согласно Правилникот за систематизација на работните места во Дирекцијата за заштита и спасување е административни службеници, што воопшто не содејствува со реалната состојба. Имено пиротехничарите секојдневно работаат на терен вон работното време, за време на викенди и празници за што не добиваат додаток на плата ниту за работа на терен, ниту за прекувремена работа, зголемен ризик по животот и здравјето . Платата на пиротехничарите со 30 години работен стаж е под републичкиот просек.Иако ризикот по животот и здравјето на пиротехничарите реално е поголем од полициските службеници и припадниците на Армијата, истите немаат бенифициран стаж, минимум 12+4 (Босна и Херцеговина) иако во светот е 12+6 (Србија, Хрватска), а во некои земји 12+12 (Русија).

Во Република Северна Македонија не се регулирани основните услови за работа и заштита на животот и здравјето на пиротехничарите во кои треба да бидат опфатени: бенифицираниот работен стаж, додатокот на плата за ризик по животот и здравјето, животното и здравственото осигурување, личната заштитна опрема и годишните систематски прегледи, со кои се утврдува психофизичката способност за работа, од причина што максималната старосна граница на вработените за работа со неексплодирани убојни средства е до 55 години, а таа граница кај четири пиротехничари одамна е помината. Во 2020 година се случија две несреќи во кои се повредени тројца пиротехничари за кои директно влијание имаше континуираниот стрес поради незаштитеноста на животот и здравјето, како и староста на истите.

Многу е значајно да се истакне дека во тек е активност помеѓу Соединетите Американски држави и Дирекцијата за заштита и спасување во однос на изготвување проект и изградба на Центар за обука на пиротехничари.

Активноста се спроведува преку Програмата за хумано деминирање на Европската Kоманда на вооружените сили на САД (Humanitarian Mine Action Programe).

Во рамките на програмата, планирано е да се изврши обука на пиротехничари и деминери од Дирекцијата за заштита и спасување, Министерството за одбрана и Министерството за внатрешни работи, која ќе ја спроведат експерти од САД, од Националната гарда на државата Вермонт. Во овој контекст, Дирекцијата за заштита и спасување и Министерството за внатрешни работи, имаат потпишано Меморандум за соработка за реализација на заеднички обуки и проекти од областа на антитерористичка заштита и заштита и спасување од неексплодирани убојни и други експлозивни направи.

Дирекцијата за заштита и спасување како носител на предметната активност, од САД, преку програмата за хумано деминирање, има добиено лична и заштитна опрема, како и детектори за 16 лица, во вредност од 105.000,00 евра, а тоа подразбира дека Дирекцијата има обврска да обезбеди дополнителен број пиротехничари, за реализација и имплементација на оваа активност.

Доколку не се направат измени во Законот за заштита и спасување со моменталниот статус, нема да има зголемен интерес за вработување, а со самото тоа ќе се стави во прашање и проектната активност со САД.

Од напред наведените причини, Дирекцијата за заштита и спасување во натамошниот период ќе се соочи со проблеми при прием на нови вработени (пиротехничари), од причина што интересот за ваква ризична професија би бил многу мал, а моменталната потреба за вработување на пиротехничари е најмалку 15 пиротехничари.

II.ЦЕЛИ, НАЧЕЛА И ОСНОВНИ РЕШЕНИЈА

Основна цел на предложените измени и дополнувања на законот е:

-да се измени статусот на пиротехниарите од административни службеници во лица со посебни овластувања,

-да се усогласат правата на пиротехничарите со меѓународните норми бидејки и меѓународните организации кои се занимаваат со проекти и донации (ИТФ) за отстранување на неексплодирани убојни средства, иако се заинтересирани за реализација на проекти не соработуваат поради нерегулирани услови за работа, за заштита на животот и здравјето при работа, нереализирање на проекти за обука на нови кадри поради немање на нови кадри.

Предложените измени и дополнувања ги содржат следниве решенија:

-прецизирање на надлежностите на пиротехничарите од областа на работа со неексплодирани убојни средства;

-правилно вреднување на работата спрема степенот на ризик по животот и здравјето на пиротехничарите, и

-регулирање на бенифициран стаж, работа на терен, работа на пребарување на терен, прекувремена работа, животно и здравствено осигурување во случај на тешки телесни повреди и смрт.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлог -законот за изменување и дополнување на Законот за заштита и спасување, предизвикува фискални импликации врз Буџетот на Министерството за одбрана.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот повлекува обезбедување на дополнителни материјални обврски за негово спроведување.

ПРЕДЛОГ – ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЗАШТИТА И СПАСУВАЊЕ

Член 1

Во Законот за заштита и спасување („Службен весник на Република Македонија“ бр. 36/04, 49/04, 86/08, 124/10, 18/11, 41/14, 129/15, 71/16, 106/16 и 83/18), во членот 115-н во став 2 зборовите: „Законот за државните службеници” се заменуваат со зборовите: „Законот за административни службеници“.

**Член 2**

Членот 115-њ се брише.

**Член 3**

По членот 115-н, се додава нова глава IX-б. и осум нови членови 115-о, 115-п, 115-р, 115-с, 115-т, 115-ќ, 115-у и 115-ф, кои гласат:

„ПЛАТА, ДОДАТОЦИ НА ПЛАТА И ДРУГИ ПРАВА ОД РАБОТЕН ОДНОС НА ПИРОТЕХНИЧАРИТЕ ВРАБОТЕНИ ВО ДИРЕКЦИЈАТА

Член 115-о

Пиротехничари во смисла на овој закон, се вработени лица во Дирекцијата кои немаат статус на административни државни службеници и вршат работи кои се однесуваат на заштитата од неексплодирани убојни и други експлозивни средства во смисла на: пребарување на теренот и пронаоѓање, пронаоѓање на неексплодираните убојни средства, обележување и обезбедување на теренот, онеспособување и уништување на сите видови на неексплодирани убојни и други експлозивни средства како и транспорт до определеното и уреденото место за уништување и безбедносни мерки за време на транспортот.

Пиротехничарите имаат право на плата и додатоци на плата согласно со овој закон, Законот за работните односи, колективните договори и договорот за вработување.

Платата на пиротехничарите се состои од:

- основна плата,

- додатоци на плата за посебни услови при работа и

- дел од плата за работна успешност.

Член 115-п

Основната плата се определува врз основа на видот, сложеноста, обемот и одговорноста за работите на работното место, стручната подготовка и стекнатите знаења и вештини.

Основната плата на пиротехничарите се вреднува во бодови, и тоа:

За пиротехничарите вработени во Дирекцијата, распоредени на работи и задачи - Раководител на одделение на пиротехничари и водител на тим.............................................................................................................................................................. 3900 бода.

За останатите пиротехничари вработени во Дирекцијата....................................... 3450 бода.

Вредноста на бодот на основната плата на пиротехничарите ја утврдува Владата на Република Северна Македонија.

Член 115-р

За вработените во Дирекцијата од членот 115-о од овој закон, поради видот, природата и сложеноста на работите и задачите и поради изложеност на висок ризик по животот и здравјето им се утврдува додаток на плата во висина од 35%.

Член 115-с

Вработените во Дирекцијата од членот 115-о од овој закон, имаат право еднаш годишно на организирана седумдневна рекреација во спортско -рекреативни центри за рехабилитација под контрола на инструктори и лекари специјалисти, согласно план кој го донесува директорот на Дирекцијата.

Вработените во Дирекцијата од членот 115-о од овој закон, имаат право на зголемено траење на годишниот одмор од три дена заради специфичните услови на работа.

Член 115-т

На пиротехничарите им престанува работниот однос во Дирекцијата во следните случаи:

1) Со изминување на времето за коешто бил склучен договорот за вработување;

2) Со спогодба помеѓу работодавачот и работникот;

3) Со отказ од страна на работодавачот согласно општите прописи за работните односи;

4) Со отказ од страна на работникот согласно општите прописи за работните односи;

5) Поради исполнување на услови за пензија согласно членовите 115-ќ и 115-у;

6) Ако со правосилна одлука им е забрането да вршат определени работи од работниот однос или ако им е изречена воспитна, заштитна или безбедносна мерка поради која не може да вршат работи подолго од шест месеци или ќе мора поради издржување на затворска казна да бидат отсутни од работа повеќе од шест месеци;

7) Поради губење на работната способност;

8) Со смрт.

Член 115-ќ

Стаж на осигурување со зголемено траење се смета за пиротехничарите распоредени на работи и задачи и тоа, за секои 12 месеци ефективно поминати на тие должности се сметаат како 18 месеци стаж на осигурување поминати на работни места и тоа :

- Раководител на одделение на пиротехничари - Водител на тим, и

- Пиротехничар.

На осигуреник од ставот 1 од овој член, на кого стажот на осигурување му се смета со зголемено траење, старосната граница за остварување на право на старосна пензија му се намалува, зависно од степенот на зголемување на стажот и тоа за по една година за секои три години поминати на работни места на кои ефективно поминати 12 месеци се сметаат како стаж на осигурување од 18 месеци.

На осигуреник од ставот 1 од овој член, на кого ефективно поминати 12 месеци стаж на осигурување се сметаат како стаж на осигурување со зголемено траење, старосната граница за стекнување право на старосна пензија се намалува за секој период поминат на работно место со одреден степен на зголемување на стажот пропорционално на времето поминато на тоа работно место, со намалување на старосната граница од ставот 1 на овој член. Вкупното намалување на старосната граница се утврдува како збир на пропорционално утврдените намалувања за секој поединечен период.

Член 115-у

На осигуреник од членот 115-о, му престанува работниот однос по сила на закон со остварување право на старосна пензија со навршување на 40 години пензиски стаж, без оглед на возраста, или со наполнети 55 години живот за мажи и 50 години живот за жени и навршени пензиски стаж од 25 години од кои најмалку 15 години ефективно поминати на работни места за кои стажот на осигурување се смета со зголемено траење.

Пензијата согласно со овој член, се определува во висина од 80% од просечната нето-плата што овие осигуреници ја оствариле во текот на најповолните десет години од пензискиот стаж.

Член 115-ф

Дирекцијата за заштита и спасување склучува договор за животно осигурување со друштво за осигурување за пиротехничарите, во случај на смрт или повреда предизвикана при извршување на работи со неексплодирани убојни и други експлозивни средства.“

Член 4

Одредбите од членовите 115-в, 115-г, 115-д, 115-ѓ, 115-е, 115-ж, 115-з, 115-ѕ, 115-и, 115-л, 115-љ, 115-м, 115-н, се однесуваат и на пиротехничарите од членот 115-о.

Член 5

Се овластува Законодавно-правната комисија на Собранието на Република Северна Македонија да утврди пречистен текст на Законот заштита и спасување.

Член 6

Овој закон влегува во сила осмиот ден од денот на објавувањето во „Службен весник на Република Северна Македонија“.

ОБРАЗЛОЖEНИE

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ

**Со членот 1,** се предлага во член 115-н во став 2 зборовите „Законот за државните службеници” се заменуваат со зборовите „Законот за административни службеници”, поради настанатите измени во 2014 година во законската регулатува со која се уредуваат правата, обврските, одговорностите и други односи во службата на вработените во јавниот сектор, како и начинот на водењето на дисциплинската постапка.

**Со членот 2,** се брише членот 115-њ, од причина што постоечкиот член се однесува на водење на дисциплинска постапка согласно закон кој е вон сила.

**Со членот 3** се додава нова глава IX-б. глава IX-б. и осум нови членови 115-о, 115-п, 115-р, 115-с, 115-т, 115-ќ, 115-у и 115-ф. Во членот 115-о, се дефинира поимот пиротехничари при што, пиротехничари во смисла на овој закон се вработени лица во Дирекцијата кои немаат статус на државни службеници и вршат работи за заштитата од неексплодирани убојни и други експлозивни средства во смисла на: пребарување на теренот и пронаоѓање, пронаоѓање на неексплодираните убојни средства, обележување и обезбедување на теренот, онеспособување и уништување на сите видови на неексплодирани убојни и други експлозивни средства како и транспорт до определеното и уреденото место за уништување и безбедносни мерки за време на транспортот.

Исто така, со овој член од предложените законски измени, се предлага пиротехничарите да имаат право на плата и додатоци на плата согласно со овој закон, Законот за работните односи, колективните договори и договорот за вработување, поради специфичноста на работните задачи кои ги извршуваат. Платата на пиротехничарите се состои од: основна плата, додатоци на плата за посебни услови при работа и дел од плата за работна успешност.

Со членот 115-п, се уредува вредноста на бодот за платата за пиротехничарите распоредени на работи и задачи - Раководител на одделение на пиротехничари – Водител на тим, со што се предлагаат 3900 бода, а за пиротехничарите вработени во Дирекцијата распоредени на работи и задачи – пиротехничар се предлагаат 3450 бода, при што Вредноста на бодот на основната плата на пиротехничарите ја утврдува Владата на Република Северна Македонија.

Со членот 115-р, се предлага за пиротехничарите, поради изложеност на висок ризик по животот и здравјето да им се утврдува додаток на плата во висина од 35%.

Со членот 115-с, се предлага право за пиротехничарите, еднаш годишно на организирана седумдневна рекреација во спортско-рекреативни центри за рехабилитација под контрола на инструктори и лекари специјалисти, согласно со планот кој го донесува директорот на Дирекцијата како и право на зголемено траење на годишниот одмор во времетраење од три дена заради специфичните услови на работа.

Со членот 115-т, се регулира престанокот на работниот однос на пиротехничарите, при што се предвидени во следниве случаи на престанок на работниот однос со изминување на времето за коешто бил склучен договорот за вработување; со спогодба помеѓу работодавачот и работникот; со отказ од страна на работодавачот согласно општите прописи за работните односи; со отказ од страна на работникот согласно општите прописи за работните односи; поради исполнување на услови за пензија согласно членовите 115-ќ и 115-у, и ако со правосилна одлука им е забрането да вршат определени работи од работниот однос или ако им е изречена воспитна, заштитна или безбедносна мерка поради која не може да вршат работи подолго од шест месеци или ќе мора поради издржување на затворска казна да бидат отсутни од работа повеќе од шест месеци; поради губење на работната способност и со смрт.

Со членот 11-ќ, се предлага регулирање на правото на стаж на осигурување со зголемено траење за пиротехничарите, распоредени на работи и задачи - Раководител на одделение на пиротехничари-Водител на тим и пиротехничар да имаат стаж на осигурување со зголемено траење и тоа секои 12 месеци ефективно поминати на тие должности, да се сметаат како 18 месеци стаж на осигурување.

Со членот 115-у, се предлага на осигуреник од членот 115-о (пиротехничар), да му престане работниот однос по сила на закон со остварување право на старосна пензија со навршување на 40 години пензиски стаж, без оглед на возраста, или со наполнети 55 години живот за мажи и 50 години живот за жени и навршен пензиски стаж од 25 години, од кои најмалку 15 години ефективно поминати на работни места за кои стажот на осигурување се смета со зголемено траење. Пензијата согласно со овој член, се предлага да се определува во висина од 80% од просечната нето-плата што овие осигуреници ја оствариле во текот на најповолните десет години од пензискиот стаж

Со членот 115-ф, се предлга регулирање на правото на животно осигурување на пиротехничарите, односно Дирекцијата за заштита и спасување да склучува договор за животно осигурување со друштво за осигурување за пиротехничарите, во случај на смрт или повреда предизвикана при извршување на работи од областа на неексплодирани убојни и други експлозивни средства.

**Со членот 4,** се предлага одредбите од членовите 115-в, 115-г, 115-д, 115-ѓ, 115-е, 115-ж, 115-з, 115-ѕ, 115-и, 115-л, 115-љ, 115-м, 115-н, да се однесуваат и на пиротехничарите од членот 115-о.

**Со членот 5,** се овластува Законодавно-правната комисија на Собранието на Република Северна Македонија да утврди пречистен текст на Законот за заштита и спасување.

**Со членот 5,** се регулира влегувањето во сила на оваа законска измена, што е осум дена од денот на објавувањето во „Службен весник на Република Северна Македонија“.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Измените и новите решенија содржани во Предлог- законот, се меѓусебно поврзани и не ја попречуваат правната целина и применливоста на Законот за заштита и спасување.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со предложените изменувања и дополнувања на Законот за заштита и спасување ќе се регулираат правата и обврските на лицата кои работат на заштита и спасување од неексплодирани, убојни и други експлозивни средства (пиротехничари), а кои досега не беа регулирани како што се: регулирање на платите спрема тежината на работата, регулирање на додатокот на плата за ризикот по животот и здравјето, животнотото осигурување и зголемениот стаж на осигурување, со што ќе се приближиме на меѓународните норми за работа со неексплодирани убојни средства.

ТЕКСТ НА ОДРЕДБИТЕ ОД ЗАКОНОТ КОИ СЕ МЕНУВААТ И ДОПОЛНУВААТ

Член 115-н

Вработените во Дирекцијата од членот 115-а на овој закон одговорни се за повреда на работната дисциплина. Одредбите од Законот за државнтие службеници што се однесуваат на дисциплинската одговорност соодветно се применуваат и на вработените во Дирекцијата од членот 115-а на овој закон.

Член 115-њ

За дисциплинската одговорност со решение одлучува директорот на Дирекцијата по спроведена постапка од страна на комисија за утврдување на дисциплинска одговорност што ја формира директорот на Дирекцијата.

Комисијата од ставот 1 на овој член е составена од претседател, двајца членови и нивни заменици.

Комисијата од ставот 1 на овој член утврдува постоење на дисциплинска одговорност, околностите под кои настанала и дава предлог за поведување на дисциплинска постапка до директорот.

Против решението од ставот 1 на овој член, вработените во Дирекцијата од членот 115-а на овој закон имаат право на жалба до Државната комисија за одлучување во управна постапка и постапка од работен однос во втор степен во рок од осум дена од приемот на решението.

Начинот на утврдување на дисциплинската одговорност го пропишува директорот на Дирекцијата.